ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ σύμφωνα με το δεύτερο εδάφιο του άρθρου 251 παράγραφος 2 της συνθήκης ΕΚ σχετικά με την κοινή θέση του Συμβουλίου για την έκδοση κανονισμού του Ευρωπαϊκού Κοινοβουλίου και του Συμβουλίου που τροποποιεί τον κανονισμό (ΕΟΚ) αριθ. 95/93 του Συμβουλίου, της 18ης Ιανουαρίου 1993, σχετικά με τους κοινούς κανόνες κατανομής του διαθέσιμου χρόνου χρήσης (slots) στους κοινοτικούς αερολιμένες

2002/0013 (COD)

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ σύμφωνα με το δεύτερο εδάφιο του άρθρου 251 παράγραφος 2 της συνθήκης ΕΚ σχετικά με την κοινή θέση του Συμβουλίου για την έκδοση κανονισμού του Ευρωπαϊκού Κοινοβουλίου και του Συμβουλίου που τροποποιεί τον κανονισμό (ΕΟΚ) αριθ. 95/93 του Συμβουλίου, της 18ης Ιανουαρίου 1993, σχετικά με τους κοινούς κανόνες κατανομής του διαθέσιμου χρόνου χρήσης (slots) στους κοινοτικούς αερολιμένες

1- ΙΣΤΟΡΙΚΟ

Ημερομηνία διαβίβασης της πρότασης προς το ΕΚ και το Συμβούλιο (έγγραφο COM(2002) 7 τελικό - 2002/0013 COD): //

[14.1.2002].

Ημερομηνία γνωμοδότησης της Οικονομικής και Κοινωνικής Επιτροπής: // [21.3.2002].

Ημερομηνία γνωμοδότησης του Ευρωπαϊκού Κοινοβουλίου, πρώτη ανάγνωση: // [6.2.2002].

Ημερομηνία καθορισμού της κοινής θέσης: // [25.3.2002].

2- ΣΚΟΠΟΣ ΤΗΣ ΠΡΟΤΑΣΗΣ ΤΗΣ ΕΠΙΤΡΟΠΗΣ

Η Επιτροπή προτείνει να τροποποιηθούν οι ισχύουσες διατάξεις σχετικά με τη κατανομή του διαθέσιμου χρόνου χρήσης στους κοινοτικούς αερολιμένες, έτσι ώστε οι δύο περίοδοι προγραμματισμού που επλήγησαν σοβαρά από τα περιστατικά της 11ης Σεπτεμβρίου 2001, συγκεκριμένα η θερινή περίοδος 2001 και χειμερινή περίοδος 2001-2002, να εξαιρεθούν από την εφαρμογή του άρθρου 10 παράγραφος 3 του κανονισμού, όπου προβλέπεται ότι οι διαθέσιμοι χρόνοι χρήσης υπολογίζονται με βάση τα "ιστορικά δικαιώματα" στο τέλος της περιόδου προγραμματισμού. Σκοπός της πρότασης είναι να εξαιρεθούν από την εφαρμογή του κανόνα "χάνεται διαθέσιμος χρόνος χρήσης που δεν αξιοποιείται" αυτές οι δύο περίοδοι προγραμματισμού για τον υπολογισμό της αξιοποίησης των διαθέσιμων χρόνων χρήσης, ώστε να επιτραπεί στους αερομεταφορείς η προσαρμογή των δρομολογίων τους κατά τις περιόδους προγραμματισμού που επλήγησαν από αυτά τα γεγονότα.

3- ΣΧΟΛΙΑ ΕΠΙ ΤΗΣ ΚΟΙΝΗΣ ΘΕΣΗΣ

Το Συμβούλιο τροποποίησε την πρόταση της Επιτροπής με την εισαγωγή ρητής αναφοράς στους διαθέσιμους χρόνους χρήσης που είχαν κατανεμηθεί στους αερομεταφορείς για την 11η Σεπτεμβρίου 2001, ως ημερομηνία αναφοράς για την κατανομή των διαθέσιμων χρόνων χρήσης των περιόδων προγραμματισμού του 2002, δηλαδή τη θερινή περίοδο 2002 και τη χειμερινή περίοδο 2002-2003.

Κατά την άποψη της Επιτροπής η τροποποίηση αυτή δεν αλλάζει ούτε την ουσία αλλά ούτε και τον σκοπό της πρότασης. Η 11η Σεπτεμβρίου 2001 είναι σαφές ότι εμπίπτει στη θερινή περίοδο προγραμματισμού 2001. Οι διαθέσιμοι χρόνοι χρήσης για αυτήν την περίοδο είχαν ήδη αξιοποιηθεί την 11η Σεπτεμβρίου 2001. Εξάλλου, την ημερομηνία αυτή είχαν ήδη κατανεμηθεί, από τη Διάσκεψη Προγραμματισμού της ΙΑΤΑ (που πραγματοποιήθηκε τον Ιούνιο του 2001), οι διαθέσιμοι χρόνοι χρήσης για τη χειμερινή περίοδο προγραμματισμού 2001-2002. Επιπλέον, είχε ήδη παρέλθει η 31η Αυγούστου 2001, η ημερομηνία για την επιστροφή των διαθέσιμων χρόνων χρήσης στο σύστημα συντονισμού, σύμφωνα με το άρθρο 10 παράγραφος 4 του κανονισμού. Ως εκ τούτου, την 11η Σεπτεμβρίου 2001 οι αερομεταφορείς είχαν ήδη καθορίσει το πρόγραμμα των διαθέσιμων χρόνων χρήσης για τη χειμερινή περίοδο προγραμματισμού 2001-2002.

Εάν δεν χορηγηθεί εξαίρεση από την εφαρμογή του άρθρου 10 παράγραφος 3 του κανονισμού, οι αερομεταφορείς κινδυνεύουν να απωλέσουν διαθέσιμους χρόνους χρήσης που δεν αξιοποίησαν κατά τα τέλη της θερινής περιόδου 2001 και κατά τη χειμερινή περίοδο 2001-2002, οι οποίοι θα επιστραφούν στο σύστημα συντονισμού. Κατά συνέπεια, χορηγείται στους αερομεταφορείς το δικαίωμα να ζητήσουν για το τέλος της θερινής περιόδου 2001 και για τη χειμερινή περίοδο 2001-2002 την ίδια σειρά διαθέσιμων χρόνων χρήσης που είχαν χορηγηθεί στην αρχή, ανεξαρτήτως εάν τους αξιοποίησαν. Για τον λόγο αυτό, ζητείται από τους συντονιστές να αποδεχθούν να κατανεμηθούν στους αερομεταφορείς οι ίδιες σειρές διαθέσιμων χρόνων χρήσης στην αρχή των περιόδων προγραμματισμού του 2002, δηλαδή της θερινής περιόδου 2002 και της χειμερινής περιόδου 2002-2003. Ωστόσο, δεδομένου ότι η εξαίρεση καλύπτει μόνο τις περιόδους προγραμματισμού του 2001, οι αερομεταφορείς πρέπει να τηρήσουν πλήρως τις, προβλεπόμενες στον κανονισμό, απαιτήσεις αξιοποίησης των διαθέσιμων χρόνων χρήσης κατά τις περιόδους προγραμματισμού του 2002 και μετέπειτα, ειδάλλως δεν θα είναι πλέον σε θέση να θεμελιώσουν "ιστορικά δικαιώματα" στο τέλος αυτών των περιόδων προγραμματισμού.

4- ΣΥΜΠΕΡΑΣΜΑ

Για τους λόγους αυτούς, η Επιτροπή είναι σε θέση να υποστηρίξει την κοινή θέση του Συμβουλίου.